Του Δημήτρη Γκάτσιου

Μνημόνιο συνεργασίας μεταξύ της Ένωσης Ελλήνων Εφοπλιστών και του υπουργείου Υγείας για την κάλυψη όλων των εξόδων με σκοπό την ανακαίνιση των χώρων υγιεινής των δημόσιων νοσοκομείων της 1ης και της 2ης Υγειονομικής Περιφέρειας Αττικής και την αγορά κλινοσκεπασμάτων για το σύνολο των δημόσιων νοσοκομείων της χώρας υπεγράφη πριν λίγη ώρα στο Μέγαρο Μαξίμου.

Ο πρωθυπουργός, Κυριάκος Μητσοτάκης, ανέδειξε τη σημασία του μνημονίου συνεργασίας, κάνοντας λόγο για μία παρέμβαση που "όχι απλά θα αλλάξει την καθημερινότητα στα νοσοκομεία, αλλά θα ξαναδώσει και στους ασθενείς ένα αίσθημα αξιοπρέπειας". Η συμφωνία προβλέπει την πλήρη ανακαίνιση και κατασκευή των χώρων υγιεινής στους θαλάμους νοσηλείας και στους κοινόχρηστους χώρους, όλων των δημόσιων νοσοκομείων για την 1η και την 2η Υγειονομική Περιφέρεια Αττικής και πιο συγκεκριμένα την πλήρη ανακαίνιση 2.761 χώρων Υγιεινής αλλά και την κατασκευή 96 νέων χώρων Υγιεινής. Το έργο θα ολοκληρωθεί βάσει χρονοδιαγράμματος, το οποίο υπολογίζεται σε έξι μήνες από την έναρξη υλοποίησης, για την οποία απαιτούνται τρεις μήνες.

"Παρέμβαση που θα αλλάξει την καθημερινότητα στα νοσοκομεία"

"Πιστεύω ότι είναι μία παρέμβαση η οποία, όχι απλά θα αλλάξει την καθημερινότητα στα νοσοκομεία, αλλά θα ξαναδώσει και στους ασθενείς ένα αίσθημα αξιοπρέπειας, το οποίο σήμερα στερούνται διότι δυστυχώς οι χώροι υγιεινής στα νοσοκομεία είναι σε άθλια κατάσταση και τα κλινοσκεπάσματα, απ’ ότι καταλαβαίνω, είναι πολλών δεκαετιών", τόνισε, στην παρέμβασή του, ο πρωθυπουργός. "Είναι ένα σημαντικό αποτύπωμα της Ένωσης, με τη συλλογική της ιδιότητα πάνω και πέρα από τις ατομικές σας πρωτοβουλίες το οποίο οφείλουμε και να το χαιρετίσουμε και να το αναδείξουμε. Και, βέβαια, μεγάλοι ωφελούμενοι θα είναι οι ίδιοι οι ασθενείς οι οποίοι μέσα σε ένα πολύ σύντομο χρονικό διάστημα θα μπορούν να χρησιμοποιούν χώρους υγιεινής σύγχρονους, αξιοπρεπείς, καθαρούς και θα μπορούμε με αυτόν τον τρόπο να αναβαθμίσουμε την ποιότητα παροχής των υπηρεσιών μας και σε κτίρια τα οποία, ενδεχομένως, είναι πιο παλιά", πρόσθεσε.

Ποια νοσοκομεία περιλαμβάνει η συμφωνία

Η συμφωνία περιλαμβάνει τα εξής νοσοκομεία:

- 1η Υγειονομική Περιφέρεια. "Ευαγγελισμός" Γενικό Νοσοκομείο Αθηνών, Οφθαλμιατρείο Αθηνών", "Πολυκλινική" Γενικό Νοσοκομείο Αθηνών, "Αγία Ελένη - Σπηλιοπούλειο" Παθολογικό Νοσοκομείο Αθηνών, "Παναγιώτης & Αγλαΐα Κυριακού" Γενικό Νοσοκομείο Παίδων Αθηνών, "Παίδων Αγία Σοφία" Νοσοκομείο Παίδων, "Άγιος Σάββας" Γενικό Αντικαρκινικό Ογκολογικό Νοσοκομείο Αθηνών, "Ανδρέας Συγγρός" Νοσοκομείο Αφροδίσιων & Δερματικών Νόσων, "Έλενα Βενιζέλου" Γενικό Νοσοκομείο Μαιευτήριο, "Αλεξάνδρα" Γενικό Νοσοκομείο Αθηνών, "Η Ελπίς" Γενικό Νοσοκομείο Αθηνών, "Κοργιαλένειο-Μπενάκειο" Ελληνικός Ερυθρός Σταυρός - Γενικό Νοσοκομείο Αθηνών, "Ιπποκράτειο" Γενικό Νοσοκομείο Αθηνών, "Λαϊκό" Γενικό Νοσοκομείο Αθηνών, Παμμακάριστος" Νοσοκομείο Θείας Πρόνοια, "Γ. Γεννηματάς" Γενικό Νοσοκομείο Αθηνών, "ΚΑΤ" Κέντρο Αποκατάστασης Τραυματιών - Γενικό Νοσοκομείο Αθηνών, "ΕΚΑ" Εθνικό Κέντρο Αποκατάστασης, "Σισμανόγλειο" Γενικό Νοσοκομείο Αθηνών, "Αμαλία Φλέμιγκ" Γενικό Νοσοκομείο Αττικής, "Σωτηρία" Γενικό Νοσοκομείο Νοσημάτων Θώρακος Αθηνών, "Κωνσταντοπούλειο" Γενικό Νοσοκομείο Νέας Ιωνίας, "Άγιοι Ανάργυροι" Γενικό Ογκολογικό Νοσοκομείο Κηφισιάς, "Παίδων Πεντέλης" Γενικό Νοσοκομείο Παίδων.

- 2η Υγειονομική Περιφέρεια: Γενικό Νοσοκομείο Ελευσίνας Λαϊκό Θριάσιο, Πανεπιστημιακό Γενικό Νοσοκομείο Αττικόν, Γενικό Νοσοκομείο Πειραιά Τζάνειο, Αντικαρκινικό Νοσοκομείο Πειραιά Μεταξά, Γενικό Νοσοκομείο Βούλας Ασκληπιείο, Ψυχιατρικό Νοσοκομείο Αττικής, Ψυχιατρικό Νοσοκομείο Δρομοκαΐτειο, Γενικό Νοσοκομείο Νίκαιας Αγ. Παντελεήμων και συνδεδεμένο νοσοκομείο η Αγ. Βαρβάρα.

Σύμφωνα με το μνημόνιο συνεργασίας, η Ένωση Ελλήνων Εφοπλιστών προχωρά άμεσα στην αγορά όλων των απαραίτητων κλινοσκεπασμάτων για τα δημόσια νοσοκομεία και στις επτά Υγειονομικές Περιφέρειες της χώρας. Πιο συγκεκριμένα, 100.000 σεντόνια, 25.000 μαξιλάρια και 25.000 κουβέρτες θα ανανεώσουν και θα προστεθούν στον εξοπλισμό των 120 νοσοκομείων σε όλη την επικράτεια. Όσον αφορά δε την ολοκλήρωση του έργου, υπογραμμίζεται πως και αυτό θα υλοποιηθεί βάσει συγκεκριμένου χρονοδιαγράμματος που έχει τεθεί και είναι η παράδοση όλων των παραπάνω υλικών σε δύο μήνες. Το σύνολο της χορηγίας κυμαίνεται στα έξι εκατομμύρια ευρώ.

Παρόντες στη συνάντηση από την πλευρά της κυβέρνησης ήταν ο υπουργός Υγείας, Βασίλης Κικίλιας, ο υπουργός Επικρατείας, Γιώργος Γεραπετρίτης, ο υφυπουργός Υγείας, Βασίλης Κοντοζαμάνης, ο υφυπουργός Οικονομικών, Απόστολος Βεσυρόπουλος, ο υφυπουργός παρα τω Πρωθυπουργώ, αρμόδιος για τον Συντονισμό του Κυβερνητικού Έργου, Άκης Σκέρτσος και ο υφυπουργός παρα τω Πρωθυπουργώ και κυβερνητικός εκπρόσωπος, Στέλιος Πέτσας. Από την πλευρά της Ένωσης Ελλήνων Εφοπλιστών παρόντες ήταν ο πρόεδρος της Ένωσης Θεόδωρος Βενιάμης και τα μέλη του διοικητικού συμβουλίου, Γεώργιος Αγγελόπουλος, Κωνσταντίνος Μαρτίνος, Μελίνα Τραυλού.